ડિવાઈડરને ટકરાઈ કાર 20 ફુટ હવામાં ઉછળી: બે બાઈક સવારોને ટક્કર મારી, એકનું મોત
નવગુજરાત સમય | Publish Date: Jan 5 2018 10:22AM
- S.G. હાઈવે પર કર્ણવાતી ક્લબથી સરખેજ તરફ સર્વિસ રોડ પર બેફામ ગતીએ દોડતી કારે અકસ્માત સર્જ્યો
- કારનો ચાલક ફરાર: બે યુવકોની હાલત હજુ પણ નાજુક, આનંદનગર પોલીસે ગુનો નોંધી કાર ચાલકની શોધખોળ શરૂ કરી
- કાર દિવ-દમણ પાસિંગની: કારમાંથી ચીલમ મળી. કારની તમામ એરબેગ ખુલતા ડ્રાઈવર સલામત હવાની શક્યતા
શહેરમાં ગુરૂવારે સવારે માત્ર ૮ કલાકમાં અકસ્માતના બે ગંભીર બનાવ બન્યાં હતા. એસ.જી હાઈવે પર કર્ણાવતી ક્લબ નજીક સર્જાયેલા અકસ્માતમાં એક ૨૪ વર્ષિય યુવકનું મોત નિપજ્યું હતુ જ્યારે બે યુવકોની હાલત ગંભીર હોવાનું પોલીસે જણાવ્યું હતુ. સર્વિસ રોડ પર બેફામ ગતીએ દોડી રહેલી એક દિવ-દમણ પાસિંગની કાર ડિવાઈડરથી ટકરાઈને દસ ફુટથી વધુ ઉંચે હવામાં ફંગોળાઈને ફિલ્મી ઢબે રોડ પર પછડાઈ હતી.
આ દરમિયાન સામેથી આવી રહેલા બે બાઈક સવાર આ કારની અડફેટે આવ્યાં હતા. બે બાઈક પર સવાર કુલ ત્રણ યુવકો સ્થળ પર જ લોહીલૂહાણ થઈ ઢળી પડ્યાં હતા જે પૈકી એક યુવકનું સારવાર દરમિયાન બપોરે મોત નિપજ્યું હતુ. બીજી તરફ મોંઘીદાટ કારનો ચાલક કારની તમામ એરબેગ ખુલી જતા હેમખેમ બચી ગયો હતો અને અકસ્માત સર્જાતાની સાથે જ કારમાંથી રફુચક્કર થઈ ગયો હતો.
મૂળ વડોદરાનો અને ગુરૂકુળ રોડ પર શક્તિનગરમાં મિત્ર સાથે રહેતા ધ્રુવ સુજીતભાઈ સ્વામી (ઉં.૨૫)એ પોલીસ ફરિયાદ કરતા જણાવ્યું હતુ કે, તે પ્રહલાદનગર પાર્શ્વનાથ બિઝનેશ પાર્કમાં હોપ ટાઈગર ડોટ કોમ નામની કંપનીમાં સિનિયર રિલેશન મેનેજર તરીકે કામ કરે છે. આજે બપોરે બારેક વાગ્યે ધ્રુવ ઓફિસના કામથી તેની સાથે કામ કરતા હર્ષિલ મહેન્દ્રભાઈ શાહ (ઉં.૨૪, રહે. જયાનંદ સોસાયટી, અમદાવાદ)ની બાઈક પાછળ બેસી શિલજ જવા નીકળ્યો હતો.
દરમિયાન એસ.જી હાઈવે પરથી પસાર થતી વેળા કર્ણાવતી ક્લબથી સરખેજ તરફના સર્વિસ રોડ પરથી પૂર ઝડપે ધસી આવેલી ટોયોટા કેમરી કાર ડિવાઈડ સાથે ટકરાઈને હવામાં ફંગોળાઈ તેમના બાઈકને ટકરાઈ હતી. આ સમયે બાજુમાં એક બીજો બાઈક ચાલક પણ કારની અડફેટે આવ્યો હતો.
આ અકસ્માતમાં ધ્રુવ, હર્ષલ અને અજાણ્યો બાઈક ચાલક લોહીલૂહાણ થઈ ઢળી પડ્યાં હતા. દરમિયાન અકસ્માત જોઈ રાહદારીઓ દોડી આવે તે પહેલા અકસ્માત સર્જનારી કારનો ચાલક કાર મુકીને ભાગી ગયો હતો. લોકોએ ઘટનાની જાણ ઈમરજન્સી એમ્બ્યુલન્સને કરતા ત્રણેયને સોલા સિવિલ હોસ્પિટલ ખસેડાયા હતા. જ્યાંથી ધ્રુવ અને હર્ષિલને સ્ટર્લીંગ હોસ્પિટલ ખસેડાયા હતા. જ્યાં બપોરે ૩ વાગ્યાના અરસામાં સારવાર દરમિયાન હર્ષિલનું મોત નિપજ્યું હતુ.
આનંદનગર પોલીસે આ અંગે ગુનો નોંધી તપાસ શરૂ કરી હતી.
કારમાંથી નશામાં વપરાતી ચીલમ મળી આવી
અકસ્માત બાદ દોડી આવેલી આનંદનગર પોલીસે કારમાં તપાસ કરતા અંદરથી એક ચીલમ મળી આવી હતી. પોલીસનું કહેવું છે કે, જે ચીલમ મળી છે તે મોટા ભાગે નશાના બંધાણીો જ વાપરતા હોય છે. માટે કારનો ચાલક પણ આ‌વા નશાનો બંધાણી હોવાની શક્યતા છે. પોલીસે કારના નંબર આધારે તપાસ કરતા તે દિવ-દમણની એક સ્ટિલ કંપનીના નામે હોવાનું હાલ જાણવા મળ્યું હતુ.
નહેરૂનગર સર્કલ પાસે હિટ એન્ડ રન : રીક્ષાને ટક્કર મારી કાર ચાલક ફરાર
પરોઢિયે ચાર વાગ્યે નહેરૂનગર સર્કલ નજીક પણ એક હિટ એન્ડ રનની ઘટના ઘટી હતી. રીક્ષાના ચાલક અંબલાલ કલાલ નામના આધેડે પોલીસ ફરિયાદ કરી છે કે, તે સવારે ૪ વાગ્યે રીક્ષા લઈને પસાર થઈ રહ્યાં હતા. દરમિયાન એક કાળા રંગની કારે તેમની રીક્ષાને પાછળથી જોરદાર ટક્કર મારી હતી. આ ટક્કરમાં રીક્ષા પલ્ટી ગઈ હતી અને તેમને માથા સહીત અનેક જગ્યાએ ઈજા થઈ હતી. બીજી તરફ અકસ્માત સર્જીને કારનો ચાલક ફરાર થઈ ગયો હતો. પોલીસે આ અંગે ગુનો નોંધી કાર ચાલકની શોધખોળ શરૂ કરી હતી.
કારનું આગળનું પૈડુ ડિવાઈડર પર ચડી જતા કાર હવામાં ફંગોળાઈ: બાઈકના વચ્ચેથી બે ભાગ થયાં
સ્થાનિક સૂત્રોનું કહેવું છે કે, સર્વિસ રોડ પર દોડતી કારની ઝડપ ૧૦૦થી વધુ હતી. એકાએક કારનો આગળનુ પૈડુ સર્વિસ રોડના ડિવાઈડર સાથે ટકરાતા જ કાર કોઈ ફિલ્મી સ્ટન્ટની માફક હવામાં ઉંચે સુધી ફંગોળાઈ અને મુખ્ય રોડ પર આવી પછડાઈ હતી. જેમાં સામેથી આવતા બે બાઈક સાથે ટકકર થઈ હતી અને કાર પછડાયા બાદ પણ પંદરેક ફુટ ઢસડાઈ હોવાનું સ્થાનીકોનું કહેવું છે. સ્થાનિક લોકોએ ઉમેર્યું હતુ કે, કારના પૈડા નીચે આવી ગયેલુ એક બાઈક વચ્ચેથી તુટીને બે ભાગમાં વહેંચાઈ ગયું હતુ.